次韵李子功留別之作
作者：朱長文
朝代：宋

paragraphs: 采蘭無復養，嬰此終天悲。
家空弱妹長，恐失桃夭時。
翠蔓倚長松，之子得所隨。
銜杯款相遇，摻袂傷暫離。
洞庭春風高，楊柳綠江湄。
柴門歸獨掩，桂楫暮何之。
眷眷厚有餘，佳什猶在茲。
散帙渴精論，言詩佇良規。
惜哉片帆去，快若駟馬馳。
東皋多樂事，歸計勿遲遲。